जस्टिन बीबर ने भारत में म्यूज़िक कॉन्सर्ट से पहले रखी 'डिमांड लिस्ट'

इमेज स्रोत, Getty Images

म्यूज़िक कॉन्सर्ट के लिए भारत आ रहे इंटरनेशनल पॉप सिंगर जस्टिन बीबर की टीम ने कार्यक्रम के आयोजकों के सामने एक लंबी डिमांड लिस्ट रखी है.

10 मई को नवी मुंबई के डी वाई पाटिल स्टेडियम में होने वाले जस्टिन बीबर के कॉन्सर्ट को व्हाइट फ़ॉक्स इंडिया नाम की कंपनी आयोजित करा रही है.

व्हाइट फ़ॉक्स इंडिया ने जस्टिन बीबर की जो 'डिमांड लिस्ट' जारी की है उसमें कई दिलचस्प चीजें शामिल हैं.

इमेज स्रोत, Getty Images

'टीम जस्टिन बीबर' की डिमांड लिस्ट

होटल में कुल 13 कमरे बुक किए जाएं. सुरक्षा कारणों से एक नहीं, बल्कि दो फ़ाइव स्टार होटल बुक किए जाएं.

बीबर के ड्रेसिंग रूम के सभी पर्दे सफ़ेद हों. कमरे में कांच का फ्रिज हो.

बीबर के कमरे में 24 पानी की बोतलें, 4 एनर्जी ड्रिंक, 6 विटामिन वॉटर की बोतलें, 6 क्रीम सोडा और कई किस्म के फलों का रस रखा जाए.

खाने की वैरायटी बनाए रखने के लिए भी एक लंबी लिस्ट दी गई है, जिसमें वेज और नॉन वेज, दोनों किस्म का खाना शामिल है.

हेल्थ फ़ूड के नाम पर नारियल पानी, बादाम शेक, प्रोटीन पॉउडर, ऑर्गेनिक शहद व केले और हर्बल चाय समेत फ्रेश फल रखने हैं.

उनके इर्दगिर्द कहीं भी लिली के फूल नहीं होने चाहिए.

बीबर की पूरी टीम के लिए कई साइज़ की टी-शर्ट भी इस लिस्ट में मांगी गई हैं.

इसके अलावा जस्टिन बीबर के काफ़िले को ले जाने के लिए 10 लग्ज़री कारें, 2 वॉल्वो बसें बुक की जाएं.

इन कारों को सुरक्षा देने के लिए महाराष्ट्र सरकार की ज़ेड प्लस सिक्योरिटी टीम साथ में होना चाहिए.

बीबर के अपने 8 सुरक्षा गार्ड भी उनकी सुरक्षा में साथ रहेंगे.

परफ़ॉर्म करने के लिए होटल से स्टेडियम तक बीबर सड़क के रास्ते नहीं, बल्कि चॉपर (हेलिकॉप्टर) से जाएंगे.

बीबर की ट्रैवलिंग डिमांड को देखते हुए आयोजकों को एक प्राइवेट जेट प्लेन बुक करना है.

बीबर जब सफ़र करेंगे तो 10 कंटेनर माल उनके साथ आएगा, जिसमें उनका सोफ़ा सेट, प्ले-स्टेशन, वॉशिंग मशीन और टेबल-टेनिस की टेबल जैसे सामान शामिल होंगे.

इमेज स्रोत, Getty Images

जस्टिन बीबर के इस कॉन्सर्ट टूर के टिकट हज़ारों में बिक चुके हैं.

अपने कॉन्सर्ट की टिकटों की कीमत को लेकर भी वो ख़बरों में आए थे.

इमेज स्रोत, Twitter

वहीं इस कॉन्सर्ट में सोनाक्षी सिन्हा के परफॉर्म करने को लेकर कैलाश खेर, अरमान मालिक और सोना महापात्रा सहित कई अन्य गायकों ने विरोध भी किया था.

इन गायकों का कहना है कि एक पॉप सिंगर के साथ परफ़ॉर्म करने के लिए प्रशिक्षित गायकों को ही बुलाना चाहिए था ना कि किसी फ़िल्मी कलाकार को.